Raspad Sovjetskog Saveza
Raspad Sovjetskog saveza nesumnjivo je jedan od najvažnijih historijskih događaja u drugoj polovini 20. vijeka a samim time i jedan od najvažnijih događaja u historiji Rusije i drugih država koje su nekada tvorile SSSR. SSSR je službeno prestao postojati 26. decembra 1991. godine deklaracijom br. 142-H Vrhovnog sovjeta SSSR-a, priznanjem nezavisnosti 12 republika Sovjetskog Saveza i stvaranjem Zajednice nezavisnih država (ZND). Prethodnog dana, 25. decembra 1991. godine, sovjetski predsjednik Mihail Gorbačov je podnio ostavku i predao je kodove za lansiranje sovjetskih nuklearnih projektila predsjedniku Rusije Borisu Jeljcinu. Iste večeri u 19:32, zastava Sovjetskog saveza na Kremlju je spuštena posljednji put i zamijenjena je ruskom trobojnicom. Prethodnih sedmica, 11 od 12 bivših sovjetskih republika su u Almati potpisale Protokol o osnivanju Zajednice nezavisnih država i službenom proglašenju prestanka postojanja Sovjetskog Saveza. Raspad Sovjetskog Saveza doveo je do prestanka desetljeća dugog neprijateljstvo između NATO-a i Varšavskog pakta, što je bila osnova Hladnog rata.